  Виталий Пронин Дэри ёросысь «Путь Ильича» хозяйство туэ пыртэмын Удмуртилэн Данъян пул вылаз. Вить ар ӵоже ни отысь пудо утисьёс котькуд скаллэсь 6 сюрс килограммлэсь ятыр йӧл кыско. Туэ нянь будэтӥсьёссы котькуд гектарысь шорлыдын 30 центнер ю тысь кутсазы. Пудо сиён кык арлы азьлапал дасямын.Трос йӧл кыско соин: сиён дасяло туала технологиосын, отчы биопрепаратъёс ватсало, ужало рапс но тари культураосын. 100 скаллэсь татын вордӥське 95 йыр кунян.«Путь Ильича» хозяйство - холмогор выжыысь ӟеч скалъёсты будэтонъя племзавод. 2010-тӥ арын 109 йыр скалзэ мукет гурт предприятиослы вузаз. Со понна Президентлэсь Александр Волковлэсь Таукарон басьтӥз. Туэ но вузаны медо. Та дырлы хозяйстволэн кысконо уллёез - 600 йыр. Вуоно арын сое 30 скаллы йылэтыны чаклало.- Милям татын тачак ужась, сюлмо адямиосмы. Арлыдоосты вошто егитъёс. Соос кык-куинь ар ӵоже дышо пудо котырын ужаны, - вера Якшур фермалэн кивалтӥсез Светлана Чувашева.Толлэн нырысетӥ нуналъёсаз та фермаын котькуд скаллэсь шорлыдын 17,5 килограмм йӧл кыско. Ар куспын 6 сюрс килограмм кыскыны чаклам планзэс вазьгес быдэстыны медо. Иван Аркашев. Теги: Дэри  